钦定古今图书集成/明伦汇编/宫闱典/第135卷 > 《上仁宗皇帝书》苏洵
## 钦定古今图书集成/明伦汇编/宫闱典/第135卷 > 《上仁宗皇帝书》苏洵

臣闻古者所以采庶人之议，为其疏贱而无嫌也。不
知爵禄之可爱，故其言公；不知君威之可畏，故其言
直。今臣幸而未立于陛下之朝，无所爱惜顾念于其
心者，是以天下之事，陛下之诸臣所不敢尽言者，臣
请得以僭言之。陛下擢用俊贤，思致太平，今几年矣。
事垂立而辄废，功未成而旋去。陛下知其所由乎？陛
下知其所由，则今之在位者皆足以有立。若犹未也，
虽得贤臣千万，天下终不可为。何者？小人之根未去
也。陛下遇士大夫有礼，凡在位者不敢用亵狎戏嫚
以求亲媚于陛下，而谗言邪谋之所由至于朝廷者，
天下之人皆以为陛下不疏远宦官之过，陛下特以
为耳目玩弄之臣，而不知其阴贼险诈，为害最大，天
下之小人无由至于陛下之前，故皆通于宦官，珠玉
锦绣所以为赂者，络绎于道，以间关龃龉贤人之谋。
陛下纵不听用，而大臣常有所顾忌，以不得尽其心。
臣故曰：“小人之根未去也。”窃闻之道路，陛下将有意
去而疏之也。若如所言，则天下之福。然臣方以为忧，
而未敢贺也。古之小人，有为君子之所抑，而反激为
天下之祸者，臣每痛伤之。盖东汉之衰，宦官用事，阳
球为司隶校尉，发愤诛王甫等数人，磔其尸于道中
常侍曹节过而见之，遂奏诛阳球。而宦官之用事，过于王甫之未诛。其后窦武、何进又欲去之，而反以遇
害。故汉之衰，至于扫地而不可救。夫君子之去小人，
惟能尽去，乃无后患。惟陛下思宗庙社稷之重，与天
下之可畏，既去之又去之，既疏之又疏之，刀锯之馀，
必无忠良。纵有区区之小节，不过闱闼洒扫之勤，无
益于事。惟能务绝其权，使朝廷清明，而忠言嘉谟易
以入，则天下无事矣。惟陛下无使为臣之所料，而后
世以臣为知言，不胜大愿。